TRC ประกาศงบ Q2 สุดอลังการ กำไรโตกว่า200%มาที่71.56ลบ.
TRC ประกาศกำไร Q2 สุอลังการ โต 239.03% มาที่ 71.56 ลบ. จากปีก่อนมีกำไร 21.11 ลบ. หลังต้นทุนก่อสร้างลดฮวบ ขณะที่งวด 6 เดือนแรก กำไรอยู่ที่ 31.13 ลบ. ลดลง 64.30% จากปีก่อนมีกำไร 87.19 ลบ.
8 ส.ค. 2560

บริษัท ทีอาร์ซี คอนสตรัคชั่น จำกัด (มหาชน) หรือ TRC รายงานผลการดำเนินงานไตรมาส 2/60 สิ้นสุดวันที่ 30 มิ.ย.60 ดังนี้

โดยผลการดำเนินงานประจำไตรมาส 2/2560 บริษัทมีกำไรเพิ่มขึ้น เนื่องจากบริษัทมีรายได้จากการให้บริการก่อสร้าง เท่ากับ 435.93 ล้านบาท เพิ่มขึ้นจากไตรมาสเดียวกันของปีก่อน 2.68 ล้านบาท หรือคิดเป็นร้อยละ 0.62 รายได้ส่วนใหญ่มาจากโครงการระยะยาวของบริษัทฯ ได้แก่ โครงการ 1st Transmission Pipeline Life Extension Project 28” Recoating Section จาก บริษัท ปตท.จำกัด (มหาชน) หรือ PTT และโครงการของบจก. สหการวิศวกร (บริษัทย่อย) ได้แก่ โครงการติดตั้งเครื่องจักรและอุปกรณ์การผลิตบุหรี่จากโรงงานยาสูบ โครงการจ้างเหมาก่อสร้างปรับปรุงขยายการประปาส่วนภูมิภาค สาขาเกาะสมุย จากการประปาส่วนภูมิภาค และโครงการก่อสร้างถนนศรีนครินทร์-ร่มเกล้า ช่วงที่ 1 จากกรุงเทพมหานครและหน่วยงานอื่นๆ ของรัฐ (เช่น การไฟฟ้านครหลวง การประปานครหลวง เป็นต้น)
ขณะที่กำไรขั้นต้น เท่ากับ 168.27 ล้านบาท เพิ่มขึ้นจากงวดเดียวกันของปีก่อน 59.88 ล้านบาท อัตรากำไรขั้นต้นเท่ากับร้อยละ 38.06 เพิ่มขึ้นจากไตรมาสเดียวกันของปี 2559 และไตรมาสแรกของปีนี้ ที่อยู่ที่ระดับร้อยละ 25.02 และ 10.08 ตามลำดับ เป็นเพราะบริษัทฯ สามารถคุมต้นทุนในการก่อสร้างได้อย่างมีประสิทธิภาพ ทำให้ต้นทุนที่เกิดขึ้นจริงต่ำกว่าประมาณการที่ตั้งไว้
 